ΓΡΑΠΤΗ ΕΡΩΤΗΣΗ E-3853/97 υποβολή: Angela Sierra Gonzαlez (GUE/NGL) προς την Επιτροπή (5 Δεκεμβρίου 1997)

Θέμα: Επιπτώσεις της λελογισμένης θήρας επι των αποδημητικών πτηνών στις Κανάριες Νήσους

Οι Κανάριες Νήσοι είναι ένας από τους σταθμούς των αποδημητικών πτηνών κατά τη μετάβασή τους από την Ευρώπη στην αφρικανική ήπειρο. Στις νήσους αυτές βρίσκουν καταφύγιο πολλά είδη πτηνών τα οποία απαντώνται σε αρκετά σημαντικούς πληθυσμούς.

Μεταξύ αυτών, αξίζει να σημειωθούν ο Ερωδιός (Egretta garzetta), ο Αργυροτσικνιάς (Ardea cineara), η Χουλιαρομύτα (Platalea leucorodia), η Καστανόχηνα (Tadorna ferruginea), το (Charadrius hiaticula), το Βροχοπούλι (Pluvialis squatarola), το (Calidris Alba), το (Calidris minuta), το (Calidris alpina), το Ακτοτούρλι (Numenius phaeopus), ο Κοκκινοσκέλης (Tringa nebularia), ο (Actitis hypoleucos) και το (Arenaria interpres).

Όλα αυτά τα είδη περιλαμβάνονται στον Εθνικό Κατάλογο Απειλούμενων με Εξαφάνιση Ειδών της Ισπανίας.

Προσφάτως, και δη στις 5 Νοεμβρίου, τέθηκε σε ισχύ ο νόμος 40/1997, που τροποποιεί τον νόμο 4/1989 της 27ης Μαρτίου, σχετικά με τη Διατήρηση των Βιοτόπων και της Δασικής Πανίδας και Χλωρίδας, ο οποίος επιτρέπει τη «σύλληψη, διατήρηση ή οιαδήποτε άλλη συνετή εκμετάλλευση ορισμένων θηρευομένων ειδών σε μικρές ποσότητες (...) «Όσον αφορά τα μεταναστευτικά είδη που δεν περιλαμβάνονται στον Εθνικό Κατάλογο Απειλούμενων με Εξαφάνιση Ειδών και κατά τη διαδρομή επιστροφής στους τόπους ανάπτυξής τους». Η τεχνική αυτή της λελογισμένης θήρας, η οποία ονομάζεται «contrapasa» απαγορευόταν προηγουμένως από τον ίδιο νόμο.

Σύμφωνα με ορισμένες οργανώσεις για την προστασία των πτηνών, και μεταξύ αυτών την Οργάνωση Bird Life International καθώς και διάφορων οργανώσεων νομικών, η ανωτέρω τροποποίηση του νόμου υπονομεύει απολύτως την Οδηγία 79/409/ΕΟΚ ((ΕΕ L 103 της 25.4.1979, σελ. 1. )), της 2ας Απριλίου 1976, για τη διατήρηση των αγρίων πτηνών.

Ποιές επιπτώσεις θα μπορούσε να έχει η έναρξη ισχύος του ανωτέρω νόμου για τη διατήρηση των αποδημητικών πτηνών από τη Βόρεια Ευρώπη προς την αφρικανική ήπειρο;

Η τεχνική της λελογισμένης θήρας πλήττει τους πληθυσμούς των προαναφερθέντων ειδών; Είναι διατεθειμένη η Επιτροπή να αντιταχθεί στην εφαρμογή της τεχνικής αυτής;

Απάντηση της κας Bjerregaard εξ ονόματος της Επιτροπής (7 Ιανουαρίου 1998)

Το αξιότιμο μέλος του Κοινοβουλίου αναφέρεται, κατ'αρχάς, στις διατάξεις του ισπανικού νόμου 40/1997 της 6ης Νοεμβρίου 1997, ο οποίος δημοσιεύθηκε στην ισπανική εφημερίδα της κυβερνήσεως αριθ. 266 της 6ης Νοεμβρίου 1997 και με τον οποίο τροποποιείται ο νόμος 4/1989 σχετικά με τη διατήρηση των βιοτόπων και της άγριας πανίδας και χλωρίδας. Ο νόμος αυτός προβλέπει κάποιες εξαιρέσεις από τη γενική απαγόρευση της θήρας αποδημητικών πτηνών κατά την επιστροφή τους στους τόπους φωλεοποιήσεως.

Η οδηγία 79/409/ΕΟΚ της 2ας Απριλίου 1979 περί της διατηρήσεως των αγρίων πτηνών ((ΕΕ L 103 της 25.04.1979. )), καλύπτει την προστασία, τη διαχείριση και τον έλεγχο των ειδών αυτών και καθορίζει κανόνες για την εκμετάλλευσή τους.

Αυτότο καθεστώς προστασίας είναι αυστηρό όσον αφορά τα αποδημητικά πτηνά. Το άρθρο 7 παράγραφος 4 της οδηγίας ορίζει τα εξής:

«[...] Όταν πρόκειται για αποδημητικά είδη, [τα κράτη μέλη] μεριμνούν ιδιαίτερα ώστε τα είδη που υπόκεινται στη θηρευτική νομοθεσία να μη θηρεύονται κατά την περίοδο αναπαραγωγής και κατά την επιστροφή τους στον τόπο φωλεοποιήσεως. Τα κράτη μέλη διαβιβάζουν στην Επιτροπή όλες τις χρήσιμες πληροφορίες για την πρακτική εφαρμογή της θηρευτικής νομοθεσίας τους.»

Εντούτοις, εάν πληρούνται οι προϋποθέσεις που προβλέπονται στο άρθρο 9 της οδηγίας, επιτρέπονται εξαιρέσεις από τις διατάξεις του άρθρου 7 παράγραφος 4.

Η Επιτροπή εξέτασε τον προαναφερόμενο ισπανικό νόμο και έκρινε ότι συμβιβάζεται με τις διατάξεις της οδηγίας 79/409/ΕΟΚ του Συμβουλίου. Πράγματι, ο εν λόγω νόμος ορίζει ότι εξαιρέσεις από τη γενική απαγόρευση της θήρας αποδημητικών πτηνών που προβλέπεται στο άρθρο 7 παράγραφος 4 της οδηγίας επιτρέπονται μόνο εφόσον πληρούνται οι προϋποθέσεις που προβλέπονται στο άρθρο 9 της οδηγίας.

Σύμφωνα με το νέο ισπανικό νόμο, για τα αποδημητικά πτηνά επιτρέπονται εξαιρέσεις μόνο για τα θηρευόμενα είδη που δεν συμπεριλαμβάνονται στον ισπανικό κατάλογο απειλούμενων με εξαφάνιση ειδών ((Real Decreto 439/90. )).

Όπως αναγνωρίζει το αξιότιμο μέλος του Κοινοβουλίου, όλα τα είδη στα οποία αναφέρεται η ερώτησή του συμπεριλαμβάνονται στον ισπανικό κατάλογο απειλούμενων με εξαφάνιση ειδών και, ως εκ τούτου, για τα είδη αυτά δεν είναι δυνατόν να εφαρμοσθεί το καθεστώς εξαιρέσεων.